स्मिथमाथि भरोसा
कप्तान स्टिभ स्मिथ अस्ट्ेरलियाली माथिल्लो क्रमको ब्याटिङ पतनपछि इंग्ल्यान्डविरुद्धको पहिलो टेस्टको दोस्रो दिन शुक्रबार टिमलाई उद्दार गर्ने अभियान छन् । घरेलु टिमको सबै भरोसा स्मिथमाथि छ । टिमले ४ विकेट गुमाएसकेको छ ।
ब्रिसवेन — कप्तान स्टिभ स्मिथ अस्ट्ेरलियाली माथिल्लो क्रमको ब्याटिङ पतनपछि इंग्ल्यान्डविरुद्धको पहिलो टेस्टको दोस्रो दिन शुक्रबार टिमलाई उद्दार गर्ने अभियान छन् । घरेलु टिमको सबै भरोसा स्मिथमाथि छ । टिमले ४ विकेट गुमाएसकेको छ । इंग्ल्यान्डको पहिलो इनिङ्स ३ सय २ रनमा टुंगिएयता गाबामा दोस्रो दिनको खेल सकिँदा अस्ट्ेरलिया ४ विकेट गुमाएर १ सय ६५ रनको स्थितिमा छ । यो अझै १ सय ३७ रनले पछाडि परेको स्थिति हो । स्मिथ ६४ र शन मार्श ४४ रन बनाएर नटआउट छन् । लन्चअगाडि इंग्ल्यान्डले पनि लगातार विकेट गुमायो । यस्तोमा तेस्रो दिनको रोमाञ्चक खेलको प्रतीक्षा हुनेछ । फेरि एकपल्ट अस्ट्ेरलियाको माथिल्लो क्रमले फितलो प्रदर्शन गरेपछि स्मिथ दबाबमा भने रहने छ । ‘स्मिथ नम्बर एक ब्याट्सम्यान हुन्, त्यसैले यस्तो स्थितिमा के गर्नुपर्छ भनेर उनलाई राम्रोसँग थाहा छ । उनले योजनाअनुसार खेले, त्यसैले उनी धन्यवादका पात्र हुन्,’ अस्ट्ेरलियाली स्पिनर नाथन लियोनले भने । इंग्ल्यान्डले पनि आफ्नो गृहकार्य राम्रोसँग गरेको थियो । स्मिथको चारैतर्फ फिल्डर राखेको थियो । यस्तोमा उनले खुलेर खेल्न पाएनन् । तर टेस्ट वरीयताको शीर्षस्थानमा रहेका स्मिथले सुदृढ खेल प्रदर्शन गर्दै १ सय ४८ बलका सामना गरेका छन् । अर्कोतर्फ आठौंपल्ट टेस्ट टिममा फर्केका ३४ वर्षीय मार्सले आफ्नो कप्तानलाई बलियो साथ दिए । उनले ८९ रनको नटआउट साझेदारीका क्रममा १ सय २२ बलको सामना गरिसकेका छन् । ‘टिमको प्रदर्शनमा हामी खुसी छौं । आजको खेलका लागि हामीले धेरै मिहिनेत गरेका छौं । मेरो विचारमा हामी बलियो स्थितिमा छौं,’ इंग्लिस पेसम्यान जेक बलले भने । दिनको मध्य सेसनमा अस्ट्ेर्रलियाले सस्तोमा ३ विकेट गुमाएपछि इंग्ल्यान्ड बलियो स्थितिमा आएको हो । त्यसमा पाहुना टिमले ४३ बल खेलेर २६ रन बनाएका डेविड वार्नरको बहुमूल्य विकेट पनि रह्यो । वार्नर पेभेलियन फर्कंदा अस्ट्ेरलिया ३ विकेट गुमाएर ५९ रनको स्थितिमा पुगेको थियो । 